Document ID: 32003R1668

Uredba Komisije (ES) št. 1668/2003
z dne 1. septembra 2003
o izvajanju Uredbe Sveta (ES, Euratom) št. 58/97 v zvezi s tehničnim formatom za prenos strukturne statistike podjetij in spremembah Uredbe Komisije št. 2702/98 o tehničnem formatu za prenos strukturne statistike podjetij
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES, Euratom) št. 58/97 z dne 20. decembra 1996 o strukturni statistiki podjetij [1], kakor je bila nazadnje spremenjena z Uredbo (ES) št. 1667/2003 [2], in zlasti člena 12(viii) Uredbe,
ob upoštevanju naslednjega:
(1) Uredba (ES, Euratom) št. 58/97 je vzpostavila skupni okvir za izdelavo statistike Skupnosti o strukturi, dejavnosti, dosežkih in konkurenčnosti bančnega sektorja in sektorja pokojninskih skladov v Skupnosti.
(2) Zaradi lažjega prenosa statistike o izdatkih za varstvo okolja je treba prilagoditi tehnični format iz Uredbe Komisije (ES) št. 2702/98 z dne 17. decembra 1998 o tehničnem formatu za prenos strukturne statistike podjetij [3], kakor je bila spremenjena z Uredbo (ES) št. 1614/2002 [4]. Uredba (ES) št. 2702/98 je opredelila tehnični format za prenos značilnosti strukturne statistike podjetij iz skupnega modula in podrobnih modulov za industrijo, trgovino in gradbeništvo v Uredbi (ES, Euratom) št. 58/97. Ta tehnični format je treba spremeniti, da se lahko upoštevajo dodatne značilnosti izdatkov za varstvo okolja in dodatne razčlenitev po okoljskih področjih za nekatere značilnosti iz podrobnega modula za industrijo v Uredbi (ES, Euratom) št. 58/97.
(3) Določiti je treba tehnični format za prenos strukturne statistike podjetij o kreditnih institucijah in pokojninskih skladih iz Prilog 6 in 7 k Uredbi (ES, Euratom) št. 58/97, da se lahko priskrbijo podatki, ki bi bili primerljivi in usklajeni med državami članicami, zmanjša verjetnost napak pri prenosu podatkov in poveča hitrost, s katero se zbrani podatki lahko obdelajo in dajo na voljo uporabnikom. Drug tehnični format je treba opredeliti za prenos značilnosti iz podrobnih modulov o kreditnih institucijah in pokojninskih skladih, saj tehnični format iz Uredbe (ES) št. 2702/98 za prenos značilnosti iz skupnega modula ter podrobnih modulov za industrijo, trgovino in gradbeništvo predvideva drugačno razčlenitev rezultatov.
(4) Ukrepi, predvideni s to uredbo, so v skladu z mnenjem Odbora za statistični program -
SPREJELA NASLEDNJO UREDBO:
Člen 1
Priloga k Uredbi (ES) št. 2702/98 se spremeni v skladu s Prilogo I k tej uredbi.
Člen 2
Tehnični format iz člena 9 Uredbe (ES, Euratom) št. 58/97 za Prilogo 6 je določen v Prilogi II k tej uredbi.
Člen 3
Tehnični format iz člena 9 Uredbe (ES, Euratom) št. 58/97 za Prilogo 7 je določen v Prilogi III k tej uredbi.
Člen 4
Države članice uporabljajo ta format za podatke za referenčno leto 2001 in poznejša leta, z izjemo podatkov iz Priloge 7, v primeru katerih se ta format uporablja za podatke za referenčno leto 2002 in poznejša leta.
Člen 5
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 1. septembra 2003

Labels: 12
4
19